Il-kumitat tal-Parlament dwar il-pestiċidi għandu sa tmiem l-2018 biex jinvestiga u jippropona titjib fil-proċeduri għall-awtorizzazzjoni tal-pestiċidi. Skopri aktar dwar il-ħidma ta' dan il-kumitat. Għal ħafna żmien kien hawn tħassib dwar kif xi komponenti ta' pestiċidi, bħall-glifosat, jaf jolqtu s-saħħa tal-bniedem. F'Ottubru 2017, l-MEPs talbu projbizzjoni totali fuq l-erbiċidi bbażati fuq il-glifosat sal-2022, u restrizzjonijiet immedjati fuq l-użu tas-sustanza. Madankollu, il-pajjiżi tal-UE ddeċidew f'Novembru 2017 li l-erbiċida jista' jintuża fl-UE għal ħames snin oħra, u mhemmx data ffissata għal projbizzjoni sħiħa. Fl-2018, il-Parlament Ewropew stabbilixxa kumitat speċjali biex jinvestiga l-kwistjoni. Tkellimna mal-President tal-kumitat, , membru Franċiż tal-grupp S&D, dwar il-kompiti tiegħu għall-futur qarib. Il-pajjiżi tal-UE ddeċidew li jġeddu l-awtorizzazzjoni għall-glifosati sal-2022. Il-Parlament għaliex iddeċieda jwaqqaf kumitat speċjali din is-sena? It-tiġdid tal-awtorizzazzjoni ma tindirizzax il-kwistjoni tal-kontroversja xjentifika. Huwa irresponsabbli li l-awtorizzazzjoni tiġġedded mingħajr aktar provi li l-molekula tal-glifosat u l-koformulanti tagħha mhumiex ta' periklu għas-saħħa. Sabiex tiġi protetta s-saħħa ta' 500 miljun Ewropew, jeħtiġilna nevalwaw il-proċess eżistenti u nivverfikaw jekk hux meħtieġ titjib. X'taħseb li għandhom ikunu l-ewwel kompiti tal-kumitat? Wieħed mill-kompiti ikun li naġġornaw l-għarfien tal-membri tal-kumitat. Imbagħad ikun jeħtieġ li nevalwaw kull pass tal-proċedura ta' awtorizzazzjoni billi nagħmlu mistoqsijiet lill-partijiet interessati: il-kumpaniji, l-NGOs, ix-xjenzati. Fl-aħħar se nressqu proposti konkreti għat-titjib tal-proċess. Dan jolqot lil ħafna nies: lill-bdiewa, lill-kumpaniji u b'mod speċjali, liċ-ċittadini. Kif se tibbilanċjaw l-interessi differenti tagħhom? Għalina, l-iktar ħaġa importanti hi li nipproteġu s-saħħa ta' 500 miljun Ewropew. Sintendi, il-bdiewa jużaw il-glifosat, iżda jekk tistaqsihom "Inti tibqa' tuża l-glifosat jekk jinstab li huwa ta' perikolu għas-saħħa?", dawn iwieġbu "le". Huma se jsibu soluzzjoni. Xi xjenzati huma kritiċi dwar l-għażla ta' studji li għamlet l- . Jeħtieġ li naraw kif issir din is-selezzjoni ta' studji Irridu wkoll nagħmlu lill-industrija aktar konxja dwar il-kwistjoni tas-saħħa u l-etika. Ma nistgħux nittolleraw kollox f'isem l-ekonomija. Għalija, is-saħħa għandha tkun il-prijorità. Xogħolna hu li naraw li l-industrija taġixxi b'mod differenti. Il-Monsanto Papers qajmu ħafna interess. X'jista' jagħmel il-Parlament Ewropew biexjiżgura li jkun hemm studji xjentifiċi indipendenti? Ċertament huma meħtieġa aktar riżorsi biex jiġi żgurat li x-xjentisti huma indipendenti u se jeħtiġilna nistħarrġu dan. X'garanziji għandna li r-rapporti maħruġa mill-EFSA huma indipendenti? Kif inżommu l-lobbying milli jinfluwenza l-proċess? Għalhekk neħtieġu regoli biex niżguraw li ħadd ma jkun jista' jiddubita l-validità jew l-indipendenza tal-istudji u l-għażliet li saru. Il-fużjoni Monsanto-Bayer turi għal darb' oħra kif kontroll tal-kumpaniji fuq id-dinja ħajja qed jiġi kkonċentrat f'idejn ftit nies. Għalija dan hu inaċċettabbli. Il-glifosati issa huma awtorizzati sal-2022. Nistgħu nistennew tibdiliet qabel dakinhar? Id-deċiżjoni meħuda mill-Kummissjoni Ewropea u mill-Kunsill ma ġietx ikkontestata quddiem il-qrati Ewropej. M'għandhiex il-mezzi biex jikkontesta d-deċiżjoni, għax kieku kont nikkontestaha. Madankollu, huwa possibbli li se nitolbu li ssir valutazzjoni xjentifika qabel tmiem il-mandat. F'dan il-każ huwa possibbli li l-glifosati jiġu projbiti. Il-kumitat dwar il-pestiċidi għandu sa tmiem l-2018 biex iressaq proposti. Xi tqis li jkun eżitu pożittiv? Inkunu rnexxilna jekk inkunu ressaqna proposti konkreti f'Diċembru li juru l-Kummissjoni Ewropea x'jeħtieġ isir biex 500 miljun Ewropew jistgħu jieklu, jixorbu u jieħdu nifs mingħajr ma jkollhom jinkwetaw dwar saħħithom. Bħalissa ma tgħaddix ġimgħa mingħajr ma nisimgħu fl-aħbarijiet xi skandlu ġdid relatat mas-saħħa. Jeħtieġ nagħmlu dak kollu li nistgħu biex niżguraw protezzjoni aħjar ta' saħħet il-konsumaturi. Din hi r-responsabbiltà tagħna. Jeħtieġ nirnexxu. M'għandniex għażla. Fil-15 ta' Mejju, il-kumitat dwar il-pestiċidi organizza seduta pubblika dwar il-proċedura ta' approvazzjoni tal-UE għall-pestiċidi. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF